Komisijos reglamentas (EEB) Nr. 3314/90
1990 m. lapkričio 16 d.
derinantis su technikos pažanga Tarybos reglamentą (EEB) Nr. 3821/85 dėl kelių transporto priemonėse naudojamų tachografų
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1985 m. gruodžio 20 d. Tarybos reglamentą (EEB) Nr. 3821/85 dėl kelių transporto priemonėse naudojamų tachografų [1], ypač į jo 17 ir 18 straipsnius,
kadangi naudojant elektroninius tachografus kelių transporto priemonėse būtina pašalinti klastočių galimybes, atsirandančias pirmiausia dėl elektros tiekimo ir nuotolio bei greičio jutiklių veikimo pertrūkių;
kadangi, remiantis patirtimi ir šiuolaikiniu technikos lygiu, yra įmanoma tokius pertrūkius aiškiai parodyti registracijos lapuose, kad būtų lengviau taikyti reglamentą ir sutrukdyti tokioms klastotėms;
kadangi tikslinga šią naują technologiją taikyti prie elektroninių tachografų konstravimo ir įrengimo standartų Bendrijoje;
kadangi, siekiant užtikrinti pirmiausia veiksmingą važiavimo laiko tikrinimą ir registravimą, važiavimo laikas turėtų būti registruojamas automatiškai, o laikas, kai vairuotojas nevairuoja transporto priemonės, turėtų būti registruojamas perjungimo mechanizmui veikiant pagal atitinkamą ženklą;
kadangi šiuolaikiniai tachografai jau teikia galimybę taip automatiškai registruoti vairavimo trukmę, ir todėl, remiantis patirtimi bei šiuolaikiniu technikos lygiu, tachografų konstravimo standartai turėtų būti atitinkamai priderinti;
kadangi šiame reglamente numatytos priemonės atitinka Reglamento (EEB) Nr. 3821/85 derinimo su technikos pažanga komiteto nuomonę,
PRIĖMĖ ŠĮ REGLAMENTĄ:
1 straipnis
Reglamento (EEB) Nr. 3821/85 I priedas iš dalies keičiamas taip:
1. II skyrius papildomas šiuo punktu:
"7. Elektroniniams tachografams, kurie veikia priimdami signalus, perduodamus elektra iš nuotolio ir greičio jutiklių, bet koks elektros tiekimo tachografams (išskyrus apšvietimą), elektros tiekimo į nuotolio ir greičio jutiklį ir signalo į nuotolio ir greičio jutiklį pertrūkis, ilgesnis kaip 100 milisekundžių."
2. III skyriaus punkto
"a) Bendrieji reikalavimai"
1.3 papunktis pakeičiamas taip:
"1.3 Atskiras rodmenų žymuo ant registracijos lapo:
- kiekvienas dėžės su tuo lapu atidarymas,
- elektroniniams tachografams, kaip apibrėžta II skyriaus 7 punkte, bet koks ilgesnis kaip 100 milisekundžių elektros tiekimo tachografams pertrūkis (išskyrus apšvietimą), ne vėliau kaip vėl įsijungiant elektros srovei,
- elektroniniams tachografams, kaip apibrėžta II skyriaus 7 punkte, bet koks ilgesnis kaip 100 milisekundžių elektros tiekimo nuotolio ir greičio jutikliui pertrūkis ir bet koks signalo į nuotolio ir greičio jutiklį pertrūkis."
3. III skyriaus punkto
"c) Registruojantys prietaisai"
, 4.1 papunktis pakeičiamas taip:
"4.1 Tachografas turi būti taip sukonstruotas, kad važiavimo laikas visuomet būtų registruojamas automatiškai ir kad būtų galima, jei reikia, panaudojant jungiklį, atskirai registruoti kitą laiką, kaip nurodyta Reglamento 15 straipsnio 3 dalies antrosios įtraukos b, c ir d punktuose."
2 straipnis
Nuo 1991 m. liepos 1 d. valstybės narės daugiau nebesuteikia EEB patvirtinimo jokiam tachografų tipui, kuris neatitinka Reglamento (EEB) Nr. 3821/85 su pakeitimais, padarytais šiuo reglamentu.
3 straipnis
Nuo 1996 m. sausio 1 d. tachografas bet kurioje naujoje pirmą kartą pradėtoje eksploatuoti transporto priemonėje turi atitikti Reglamentą (EEB) Nr. 3821/85 su pakeitimais, padarytais šiuo reglamentu.
4 straipnis
Šis reglamentas įsigalioja trečią dieną po jo paskelbimoEuropos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1990 m. lapkričio 16 d.